માણસ સિવાયનું કોઇ પણ પ્રાણી કાર્ય કરતું નથી, સિવાય કે તે માણસને પનારે પડ્યું હોય. કર્મની ગર્દભમુદ્રા, શ્વાનમુદ્રા, અશ્વમુદ્રા અને સિંહમુદ્રા સમજવા જેવી છે. ગર્દભમુદ્રા કેવળ વૈતરું કરનારી છે. શ્વાનમુદ્રા ગળચટી ગુલામીમાં રાચનારી અને માલિકની મહેરબાનીમાં રાજી રહેનારી છે. અશ્વમુદ્રામાં રહેવા-જમવાની સગવડ છે તેની સાથોસાથ અર્થવિહીન દોડાદોડી છે. કર્મની સિંહમુદ્રા કેવી હોય? વનરાજ ખપ પૂરતો શ્રમ કરે છે અને ખાવાનું મળી જાય પછી ભરપૂર અવકાશ માણે છે. વનરાજ નથી વૈતરું કરતો, નથી લોભ કરતો. આ ચાર મુદ્રાઓમાં શુદ્ર, વૈશ્ય, ક્ષત્રિય અને બ્રાહ્મણની વૃત્તિઓ થોડીક થોડીક પ્રગટ થતી જણાય છે. કર્મની માનવમુદ્રા કેવી હોય? ભક્તિને કારણે લાકડું ડાળી ગણાય છે, મીઠું સબરસ ગણાય છે, મકાન ઘર ગણાય છે.